Paramedikus met mes gesteek; aanvallers eis uniformArgieffoto: ER24 ŉ Paramedikus van ER24 is Woensdagoggend in Johannesburg aangeval en met ŉ mes gesteek, waarna sy aanvallers geld en sy uniform geëis het. Luyanda Majija, ŉ woordvoerder van ER24, het aan Maroela Media gesê die paramedikus, Kgaugelo Moroamohwebedu (25), het op pad werk toe geld by ŉ kitsbank in Alexandra getrek. “Hy was in sy uniform toe die aanvallers uit ‘n BMW geklim het, en hom genader het,” het Majija gesê. “Ek het nie eens geweet hulle wil my beroof nie, so breed het hulle geglimlag terwyl hulle gesê het ‘Boy, give us your money'”, het Moroamohwebedu gesê. Sy aanvallers het op sy geld en selfoon aangedring, wat hy aan hulle gegee het. “Hulle was egter nie net met dit tevrede nie en het op sy uniform aangedring. Een van die aanvallers het ‘n vrugtesapbottel gebreek en Moroamohwebedu daarmee gesteek. Hy het gelukkig nie ernstige wonde opgedoen nie, maar moes verskeie steke kry,” het Majija bygevoeg. Moroamohwebedu werk in die noorde van Johannesburg. Hy het na die voorval berading ontvang. Die voorval is by die polisie aangemeld vir verdere ondersoek.